Rikunarita-ORG/Wikinium huggingface dataset:
# Sveriges Television

|  |
| --- |
| **Sveriges Television (SVT)** |
| Tipe | Aandelemaatskappy |
| Gestig | 1956 (as Sveriges Radio TV) 1979 (as SVT) |
| Hoofkantoor | Stockholm, Swede |
| Sleutelpersone | Göran Johnsson (voorsitter van die direksie) Eva Hamilton (hoof uitvoerende beampte) |
| Gebied bedien | Swede |
| Slagspreuk | Vrye televisie |
| Webwerf | *svt.se* |

**Sveriges Television AB (SVT)** is die publieke uitsaaikorporasie van Swede met sy hoofkwartier in Stockholm en produksie-ateljees in verskeie ander Sweedse stede. SVT het 29 streekantore en sowat 2 300 medewerkers.

Die hoofkwartier van Sveriges Television AB in Stockholm. Foto: Holger Ellgaard
Die vlae van SVT buite sy hoofkwartier in Stockholm. Foto: Holger Ellgaard
Sveriges Television word as 'n aandelemaatskappy bedryf waarby die meerderheid aandele in besit van 'n stigting is. Die bestuursraad word deur die Sweedse regering benoem. Sveriges Television word uitsluitlik deur middel van lisensiegelde gefinansieer wat deur die Sweedse parlement (Riksdagen) vasgelê word en in Mei 2009 SEK 2076 (ZAR 2212) per jaar beloop het. SVT saai geen televisie-advertensies uit nie.

Die Sweedse televisie-programme is oorspronklik deur Sveriges Radio (SR), die land se publieke radiodiens, geproduseer, en eers in 1979 het die televisiediens SVT as 'n selfstandige onderneming ontstaan. Die bogenoemde huidige stigting bestaan naas die televisie- en algemene radiodiens ook uit die uitsaaidiens *Utbildningsradion (UR)*. UR beskik egter nie oor sy eie kanale nie, en sy programme word deur SVT en SR uitgesaai.

SVT se huidige televisiekanale sluit SVT1, SVT2, SVTB ('n kinderkanaal), Kunskapskanalen, SVT24 en die internasionale televisiekanaal SVT World in. Die laasgenoemde kan - in teenstelling met die ander programme - ook as betaaltelevisie via satelliet in die buiteland opgevang word. Ander platforms is svt.se met SVT Play en Prima Play, SVT HD, mobil.svt.se en SVT Text & Web (teleteks).

Die programme van SVT en SR word via digitale terrestriële televisie, satelliet, kabeltelevisie, IPTV en televisie vir mobiele toestelle uitgesaai. Sweedse wetgewing verseker dat daar naas lisensiegelde en kragtariewe geen bykomende intekengelde gevra mag word nie - aanbieders van privaat betaaltelevisiekanale wat via satelliet gebeeldsaai word (*Canal Digital* en *Viasat*) is verplig om aan Sweedse verbruikers ook gratis toegang tot satelliet-televisie te verskaf. Kabelgebaseerde betaaltelevisie-ondernemings is eweneens verplig om seker te maak dat alle huishoudings, wat oor toegang tot kabeltelevisieprogramme beskik, ten minste die publieke SVT-programme asook dié van Swede se grootste privaat uitsaaikorporasie TV4 kan kyk, selfs al het hulle die maandelikse kabeltelevisie-intekengeld nie betaal nie.

## Verwysings
# Sagteware-ontwikkeling

'n Nigeriese sagteware-ontwikkelaar besig om te werk.
**Sagteware-ontwikkeling** is die proses om begrippe, spesifikasies, ontwerpe, programmering, dokumente, toetse en foutoplossings op te stel wat betrokke is by die skep en instandhouding van toepassings, raamwerke of ander sagteware-komponente. Sagteware-ontwikkeling is die proses om die bronkode te skryf en te onderhou, maar in 'n breër sin sluit dit alles in wat betrokke is tussen die konsepsie van die gewenste sagteware tot die finale manifestasie van die sagteware, soms in 'n beplande en gestruktureerde proses. Daarom kan sagteware-ontwikkeling navorsing, nuwe ontwikkeling, prototipering, wysiging, hergebruik, herontwerp, onderhoud of enige ander aktiwiteite wat tot sagtewareprodukte lei, insluit.

Sagteware kan vir 'n verskeidenheid doeleindes ontwikkel word, waarvan die volgende drie die algemeenste is naamlik; om aan spesifieke behoeftes van 'n spesifieke kliënt/onderneming te voldoen (die geval met pasgemaakte sagteware), om in die spesifieke behoeftes van 'n aantal potensiële gebruikers te voorsien (die geval met kommersiële en oopbronsagteware), of vir persoonlike gebruik (bv. 'n wetenskaplike mag sagteware skryf om 'n alledaagse taak te outomatiseer). Die ontwikkeling van ingebedde sagteware, dit wil sê die ontwikkeling van ingeboude sagteware, soos gebruik vir die beheer van verbruikersprodukte, vereis dat die ontwikkelingsproses geïntegreer moet word in die ontwikkeling van die beheerde fisiese produk. Stelselsagteware is onderliggend aan toepassings en die programmeringsproses self, en word dikwels afsonderlik ontwikkel.

## Sien ook

* Rekenaarprogrammering

## Verwysings

## Verdere Leesstof

* Kit, Edward (1992). *Software Testing in The Real World*. Addison-Wesley Professional. ISBN 0201877562.
* McCarthy, Jim (1995). *Dynamics of Software Development*. Microsoft Press. ISBN 1556158238.
* Conde, Dan (2002). *Software Product Management: Managing Software Development from Idea to Product to Marketing to Sales*. Aspatore Books. ISBN 1587622025.
* Davis, A. M. (2005). *Just enough requirements management: Where software development meets marketing*. Dorset House Publishing Company, Incorporated. ISBN 0932633641.
* Hasted, Edward (2005). *Software That Sells: A Practical Guide to Developing and Marketing Your Software Project*. Wiley Publishing. ISBN 0764597833.
* Hohmann, Luke (2003). *Beyond Software Architecture: Creating and Sustaining Winning Solutions*. Addison-Wesley Professional. ISBN 0201775948.
* John W. Horch (2005). "Two Orientations On How To Work With Objects." In: *IEEE Software*. vol. 12, no. 2, pp. 117–118, Mar., 1995.
* Rittinghouse, John (2003). *Managing Software Deliverables: A Software Development Management Methodology*. Digital Press. ISBN 155558313X.
* Wiegers, Karl E. (2005). *More About Software Requirements: Thorny Issues and Practical Advice*. Microsoft Press. ISBN 0735622671.
* Wysocki, Robert K. (2006). *Effective Software Project Management*. Wiley. ISBN 0764596365.

## Eksterne skakels

* Wikimedia Commons het meer media in die kategorie Sagteware-ontwikkeling.